
Deflektometriás felületazonosítás legkisebb négyzetek módszere segítségével

A folyamatosan fejlődő műszaki tudományok terén egyre fontosabb szerepet tölt be az alkatrészek pontossága, így növekvő igény van a roncsolásmentes vizsgálati módszerekre. Ezeknek köszönhetően az alkatrészek paramétereit érintés nélkül határozhatjuk meg, így a mérés előtti és utáni adatok megegyeznek, méréseink precízebbé válnak. Ezen eljárások közül választottam ki munkám témájának a deflektometriás felületvizsgálati módszert. Adott struktúrát tartalmazó ernyőről a vizsgálandó felület képet alkot, amely tartalmazza a felületre jellemző tulajdonságokat. Túlhatározott esetben az eredményt approximációs módszerrel nyerjük. Ez esetben a struktúrát minden képnél adott fázisértékkel toljuk el és ismert matematikai módszerek segítségével az eredeti felületet rekonstruáljuk.
Dolgozatom célja egy olyan rendszer kialakítása, amely gyorsan és pontosan határozza meg az optikai felületek tulajdonságait, mindezt jó automatizáltsági fok mellett. Az irodalomkutatáshoz felhasználtam már meglévő eredményeket referenciának, majd elkészítettem a saját szoftveremet. Ügyeltem az ergonomikus, felhasználóbarát kezelésre, valamint számításba vettem több féle operációs rendszert is. A program futtatásához összeállítottam a modellt és eltérő valós felületeken végeztem el a kísérleteket. A mérési eredményeket összefoglaltam és kiértékeltem. A jó automatizáltság bemutatására elkészítettem saját prototípus konstrukciómat, amelyet először Solidworks segítségével lemodelleztem és el is készítettem, majd az ezen végzett kísérletek eredményeit is összevetettem az előzőkkel.



